Nagraadse Program - MPhil Hoër Onderwys
Hoofsaaklik dosente, fasiliteerders en onderwysleiers van hoëronderwysinstellngs. Tans word daar deur min statutêre of professionele rade formele vereistes aangaande onderwyskwalifikasies van dosente in hoër onderwys voorgeskryf. In die tussentyd voldoen hierdie program aan hierdie behoeftes.
Die primêre doelwit is om deelnemers toe te rus met die kennis, vaardigheid en ingesteldheid om as professionele hoëronderwyspraktisyns optimaal te funksioneer in hul onderskeie instellings.
Die sekondêre doelwit is om die deelnemers met navorsingsvaardighede toe te rus sodat hulle deur gevorderde studie en navorsing vir hulself 'n loopbaan in hoër onderwys (as akademici/scholars) kan verseker.
Vir toelating tot die program vir die verwerwing van die graad Mphil in Hoër Onderwys moet 'n student-
in besit wees van 'n toepaslike honneursgraad en vir ten minste twee jaar werksaam wees in 'n hoëronderwysomgewing; of
'n ander akademies-professionele studiekombinasie gelykstaande aan 'n honneursgraad geslaag het wat vir die doel van aansluiting deur die Senaat as geskik geag word en in 'n hoëronderwysomgewing werksaam wees; of
op 'n wyse 'n standard van bekwaamheid in hoër onderyws bereik het, soos aangetoon deur 'n proses van die evaluering van vorige leer, wat na die oordeel van die Senaat vir dié doel toereikend is.
Behalwe vir generiese uitkomste soos probleemoplossing, groepsfunksionering, effektiewe selfbestuur, kritiese evaluering, effektiewe kommunikasie en sisteemdenke, vereis die program dat studente die volgende sal demonstreer:
Insig in nasionale en internasionale perspektiewe op hoër onderwys;
Insig in hoe leer plaasvind en hoe leeruitkomste deur die fasilitering van leer in hoër onderwys beïnvloed word;
Die vermoë tot kurrikulum- en programbeplanning;
Insig in en'n waardering vir die rol van die moderne dosent ten opsigte van dosentskap (scholarship)
Beplanning en uitvoering van onderrig en leerfasilitering;
Kennis van navorsingstradisies en die effektiewe gebruik van navorsingsmetodologie op die gebied van hoër onderwys;
Kennis en demonstrasie van vaardighede in die gebruik van tegnologie as 'n medium van leerondersteuning en -fasilitering;
Kennis en gebruikmaking van assesserings- en evalueringstegnieke;
Vaardighede in die beplanning en benutting van personeelevaluering- en ontwikkelingstrategieë, veral met betrekking tot die effektiwiteit van onderrig en leer; en
Kennis van en perspektiewe oor leierskap en leierskapsontwikkeling in die hoër onderwysomgewing.
Titel van module
Perspektiewe in Hoër Onderwys
Studente leer in hoër onderwys
Grondbeginsels van navorsing
Navorsing in hoër onderwys
Kurrikulum en programontwerp in hoër onderwys
6 Onderrig in hoër onderwys 10
Assessering en evaluering in hoër onderwys
Akademieskap in hoër onderwys* 10
Tegnologie in hoër onderwys* 10
Personeelontwikkeling in hoër onderwys* 10
Leierskap in hoër onderwys* 10
12 Akademieskap van Gemeenskapsinteraksie*
* 'n Keuse van twee modules uit 8, 9, 10,11 en 12 word geneem
** Die hoofdeel van die tesis word gewoonlik in die tweede semester van die tweede jaar geskryf.
Werkopdragte uitgevoer binne institusionele kontekste vir elk van modules 1-12;
Groepaktiwiteite en -take vir elk van die 12 modules tydens die residensiële tydperk van twee weke aan die begin van elke jaar (gewoonlik gedurende Februarie);
Self-reflektiewe studieportefeuljes wat die totale studieperiode omvat waar toepaslik in die module.
'n Tesis oor 'n gekose onderwerp wat fokusseer op 'n hoëronderwyskwessie. Daar sal ook mondelings geëksamineer word in gevalle waar twyfel bestaan oor 'n uitslag.
Prof Eli Bitzer, professor in Hoër Onderwys en direkteur van die Sentrum vir Hoër en Volwassene Onderwys, tesame met dosente in onderskeie modules, sal die program fasiliteer. Alle fasiliteerders het gesamentlike ondervinding van 'n verskeidenheid van aspekte van hoër onderwys.
Die Sentrum funksioneer met die ondersteuning van die Departement Kurrikulumkunde by Fakulteit Opvoeding aan Universiteit Stellenbosch.
Twaalf modules (sewe verpligtend en vyf keuse) word oor 'n tydperk van twee jaar aangebied. 'n Kort, verpligte residensiële tydperk van twee weke per jaar, gewoonlik in Februarie, lei elke studiejaar in. Die res van die programme word via elektroniese kommunikasie en werkstukke aangebied.
Leer word gefasiliteer deur gestruktureerde studiemateriaal, geskrewe werkopdragte en terugvoering, asook telefoniese en elektroniese kontak. Ten minste een besoek deur die hoof tutor(s) aan studente word ingesluit om studente te adviseer. Tydens hierdie besoeke word praktiese werk geassesseer. Plaaslike tutors kan aangestel word om studente te ondersteun en informele studieleiding te gee.
Indien u meer besonderhede verlang oor die leeruitkomstes, program of informasie oor modules, of nou reeds 'n voorlopige aansoekvorm wil voltooi, tree asseblief in verbinding met die Sentrum vir Hoër en Volwassene Onderwys by die volgende adres of nommers: